Janine en Nicolaas: onder die akkerbome | SARIE BRUID
Regte troues, Troues
Janine en Nicolaas: onder die akkerbome
Voëltjies het getjirp en sonstrale het deur die blare gespeel toe Janine en Nicolaas Louw in 'n ongetemde akkerwoud langs die N2 naby Caledon getroud is. Die perseel op die plaas Voorhoede was 'n kampeerterrein, en dekades se blare moes opgehark word. Wandelpaadjies is tussen lang, dun wattelbome uitgelê na die "opelug-kerk" langs 'n rivier.
Die onthaal was op 'n mooi feesterrein, met groot kristalkandelare wat uit massiewe akkerbome gehang en geheimsinnige skadu's gegooi het. 'n Karnavalgevoel het geheers, met kosstalletjies op verskillende plekke, 'n "high tea" met die fynste teeservies (asook onpaar koppies!) en sagte sitplekke vir lekker kuier. Wit blomme en baie groen loof het in los rangskikkings op lang ruwe houttafels gelê.
Janine, 'n opgeleide sjef, en Nicolaas, 'n wildplaasbestuurder, het ná die troue 'n trou-venue genaamd Die Woud op die plaas geopen. Kyk net hoe mooi was hulle troue.
'n Groot kristalkandelaar hang aan 'n dak van akkerboomtakke bokant die onthaalarea.
FOTO Jani Breedt
Die twee blommemeisies, Simoné (links) en Nicolien Lourens,
Die stralende bruid wat haar lang sleep speels in die lug gooi.
Janine se trourok met sy noupassende bostuk was van 'n sagte vloeiende materiaal en baie lae tulle, met 'n kristalbelt om dit af te rond.
'n Sitrus-en-pistasie-botterroomversiersel het die trou-wortelkoek lekker
suur gehou. Vars vye en rooi kersies het gesorg vir kleur.
Die tafels is sonder fieterjasies gedek. Benewens wit blomme en groen loof was groot glashouers met kerse die enigste versiering.
Platbrode met vye, parmesaan en uie is as southappies voorgesit.
Gaste kon wraps met hoender, beesvleis en vegetariese vulsels by kosstalletjies kry.
Die soetgoed was almal Nicolaas se gunstelinge – doughnuts, gebakte kaaskoek, macarons, poffertjies, tot suurlemoenmeringue in koppies.
Fyn teestelle is vir die high tea gebruik.
Twee houtbalke met blomme en kerse het uit bome bokant die hooftafel gehang vir 'n tikkie ekstra romanse.